钦定古今图书集成/理学汇编/学行典/第129卷 > 朱子大全集 > 《答张敬夫》
## 钦定古今图书集成/理学汇编/学行典/第129卷 > 朱子大全集 > 《答张敬夫》

“中”字之说甚善，而所论状、性、形、道之不同，尤为精密，
开发多矣。然愚意窃恐程子所云“只一个中字，但用
不同”，此语更可玩味。夫所谓只一个中字者，中字之
义未尝不同，亦曰不偏不倚，无过不及而已矣。然用
不同者，则有所谓在中之义者，有所谓中之道者是
也。盖所谓在中之义者，言喜怒哀乐之未发，浑然在
“中，停停当当，未有个偏倚过不及处。其谓之中”者，盖
所以状性之体段也。有所谓“中之道”者，乃即事即物，
自有个恰好底道理，不偏不倚，无过不及。其谓“之中”
者，则所以形道之实也。只此亦便可见来教所谓状
性形道之不同者。但又见得“中”字只是一般道理，以
此状性之体段，则为未发之中；以此形道，则为无过
不及之中耳。且所谓“在中之义”，犹曰“在里面底道理”
云尔，非以“在中”之“中”字解未发之“中”字也。愚见如此，
不审高明以为如何？